钦定古今图书集成/历象汇编/乾象典/第033卷 > 明章潢图书编 > 《寅宾出日赋》〈以大明在天恒以时授为韵〉袁同直
## 钦定古今图书集成/历象汇编/乾象典/第033卷 > 明章潢图书编 > 《寅宾出日赋》〈以大明在天恒以时授为韵〉袁同直

“日为天经，春为岁始，贞三农而允协于度，调四时而
不𠎝于理。敬其所出，导其所以。升黄道而万化融，出
青方而百工起。所以放勋钦明，羲仲是司，协和天意，
敬授人时。阙其职则厚生斯废，行其典乃庶绩咸熙。
且晓色曈昽，清光杳霭，垂大明于有截，察幽深于无
外，守晦明之度数，顺躔次之交会，合一德而无私，位
三光而称大。煦育无偏，阴阳气宣。应律管而初变，暖
林花而未鲜。兴农功于燠室，发耒耜于原田。既陶陶
以受岁，亦欣欣而乐天。则知日以阳为德，君以政为
恒。阳亏则物无仰照，政失则年用不登。睹寅宾之有
则，知平秩之方弘。瞻彼涨海，日之所在，出扶桑而吐
晖，泛旸谷而裕彩。贞明宇宙，协顺时”候。将虔敬而专
其所职，岂出纳而轻其所授。我国家献岁发生，舒勾
达萌。警《大田》于东作，纪《斯箱》于西成。君德与日德俱
远，道光与日光齐明。将授官而守职，俾万祀而为程。